Ettepanek: NÕUKOGU OTSUS, millega pikendatakse otsuse 2012/96/EL kehtivusaega /* COM/2014/073 final - 2014/0037 (NLE) */





SELETUSKIRI Nõukogu 7. augusti 2012. aasta otsusega 2012/470/EL pikendati nõukogu otsuse 2012/96/EL kehtivusaega kuni 20. augustini 2013 ning peatati otsuses 2002/148/EÜ sätestatud asjakohaste meetmete kohaldamine, mis piiras koostööd Zimbabwega. 9. augusti 2013. aasta otsusega 2013/428/EL pikendas nõukogu otsuse 2012/96/EL kehtivust kuni 20. veebruarini 2014, säilitades samal ajal asjakohaste meetmete kohaldamise peatamise. Võttes arvesse ELi soovi jätkata uue põhiseaduse põhisätete ning rahvusvaheliste ja siseriiklike vaatlejate viimaste valimiste järel tehtud ülejäänud soovituste täieliku rakendamise stimuleerimist, tehakse ettepanek, et nõukogu pikendaks nõukogu otsuse 2012/96/EL kehtivust kuni 1. novembrini 2014, võttes vastu lisatud ettepaneku. 2014/0037 (NLE) Ettepanek: NÕUKOGU OTSUS, millega pikendatakse otsuse 2012/96/EL kehtivusaega EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 217, võttes arvesse koostöölepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel (edaspidi „AKV-ELi partnerlusleping”), millele kirjutati alla 23. juunil 2000 Cotonous[1] ja mida muudeti 22. juunil 2010 Burkina Fasos Ouagadougous[2], eriti selle artiklit 96, võttes arvesse sisekokkulepet AKV-ELi partnerluslepingu rakendamiseks võetavate meetmete ja järgitavate menetluste kohta,[3] eriti selle artiklit 3, võttes arvesse komisjoni ettepanekut, ning arvestades järgmist: 1) Otsusega 2002/148/EÜ viidi lõpule Zimbabwe Vabariigiga AKV–ELi partnerluslepingu artikli 96 lõike 2 punkti c alusel peetud konsultatsioonid ning võeti asjakohased meetmed. Neid meetmeid on vahepeal muudetud ning nende kohaldamisaeg on igal aastal läbi vaadatud. 2) Näitamaks liidu jätkuvat pühendumist üldise poliitilise kokkuleppe kohasele poliitilisele protsessile, otsustas nõukogu 7. augustil 2012 pikendada otsuse 2012/96/EL kehtivusaega ning peatada 12 kuuks AKV–ELi partnerluslepingu artikli 96 kohaste ja Zimbabwega koostööd piiravate asjakohaste meetmete kohaldamine. 9. augusti 2013. aasta otsusega 2013/428/EL pikendas nõukogu otsuse 2012/96/EL kehtivust kuni 20. veebruarini 2014, säilitades samal ajal asjakohaste meetmete kohaldamise peatamise. 3) Kooskõlas nõukogu kokkuleppega jätkata uue põhiseaduse põhisätete ning rahvusvaheliste ja siseriiklike vaatlejate viimaste valimiste järel tehtud ülejäänud soovituste täieliku rakendamise stimuleerimist, tehakse ettepanek pikendada otsuse 2012/96/EL kehtivust, säilitades samal ajal asjakohaste meetmete kohaldamise peatamise. 4) Euroopa Liit võib käesoleva otsuse igal ajal läbi vaadata, ON VASTU VÕTNUD KÄESOLEVA OTSUSE: Artikkel 1 Otsuse 2012/96/EL ja selle asjakohaste meetmete kehtivust pikendatakse. Otsus kehtib kuni 1. novembrini 2014. Asjakohaste meetmete kohaldamine jääb peatatuks. Asjakohaseid meetmeid vaadatakse pidevalt läbi ning neid hakatakse taas kohaldama, kui olukord Zimbabwes halveneb olulisel määral. Artikkel 2 Käesolev otsus jõustub selle vastuvõtmise kuupäeval. Käesolev otsus avaldatakse Euroopa Liidu Teatajas. Brüssel, Nõukogu nimel eesistuja [1] ELT L 317, 15.12.2000, lk 3. [2] ELT L 287, 4.11.2010, lk 3. [3] EÜT L 317, 15.12.2000, lk 376, muudetud ELT-ga L 247, 9.9.2006, lk 48.